《紫云洞》
清代·袁景辂

洞天犹数武，清风逼人冷。
既进谺然开，尘烦先自屏。
巅隙透天光，仰望疑坐井。
旁穴穿地底，窅然落深迥。
平进可深达，曲折通后岭。
同行戒后怯，有志鼓前猛。
中路苦偪仄，蚁进步难并。
辗转又宏敞，夷险判俄顷。
更深趾不受，隐隐路脩永。
空响幻波涛，白昼半昏冥。
坐久心骨寒，复出来时境。
人生烦热胸，到此须一省。
六月断炎暑，重来煮新茗。

作者简介：（ 1724—1767）江苏吴江人，字质中，号朴村。乾隆间诸生。尝从沈德潜学诗，创竹溪诗社。尝辑《松陵诗徵》。著有《小桐庐诗稿》。